རང་ལྗོངས་ཀྱི་རྒྱ་བོད་ལོ་ཙྰའི་ཤེས་ལྡན་པ་ཟབ་སྦྱོང་ཐེངས་གཉིས་པའི་སློབ་མ་ནུབ་བྱང་མི་རིགས་སློབ་གྲྭ་ཆེན་མོར་སློབ་སྦྱོང་ལ་བསྐྱོད་པ།
ནུབ་བྱང་མི་རིགས་སློབ་གྲྭ་ཆེན་མོ་དང་རང་སྐྱོང་ལྗོངས་བོད་སྐད་ཡིག་ལས་དོན་ཨུ་ཡོན་ལྷན་ཁང་གཞུང་ལས་ཁང་（རྩོམ་སྒྱུར་ཅུད）གི་འབྲེལ་ཡོད་གྲོས་དན་གཞིར་བཟུང་།
རང་ལྗོངས་ཀྱི་རྒྱ་བོད་ལོ་ཙྰའི་ཤེས་ལྡན་པ་ཟབ་སྦྱོང་ཐེངས་གཉིས་པའི་སློབ་མ་རྣམས་ནུབ་བྱང་མི་རིགས་སློབ་གྲྭ་ཆེན་མོར་སློབ་སྦྱོང་ལ་བསྐྱོད་པ་རེད།
ཐེངས་འདིའི་ཟབ་སྦྱོང་གི་སློབ་མ་ནི་ལྷ་ས་དང་། ནག་ཆུ། ཉིང་ཁྲི་བཅས་གྲོང་ཁྱེར་གསུམ་གྱི་སློབ་མ་བཞི་ལས་གྲུབ་ཅིང་།
ཁོ་ཚོས་ནུབ་བྱང་མི་རིགས་སློབ་གྲྭ་ཆེན་མོར་དུས་ཡུན་ཟླ་བ་བཞི་རིང་གི་སློབ་སྦྱོང་ལ་ཞུགས་རྒྱུ་རེད།

    ཟླ་༡༠ཚེས་༩ཉིན།
ནུབ་བྱང་མི་རིགས་སློབ་གྲྭ་ཆེན་མོའི་བོད་སྐད་ཡིག་རིག་གནས་སློབ་གླིང་ནས་ཁྲེང་ཀོན་སློབ་ཁུལ་དུ་ཐེངས་འདིའི་ཟབ་སྦྱོང་འཛིན་གྲྭའི་སློབ་མ་རྣམས་དང་མཇལ་འཕྲད་ཚོགས་འདུ་སྐོང་འཚོགས་གནང་བ་རེད།
བོད་སྐད་ཡིག་རིག་གནས་སློབ་གླིང་གི་ཏང་ཨུད་ཧྲུའུ་ཅི་མ་ཞོལ་ཧྥུང་དང་།
ཧྲུའུ་ཅི་གཞོན་པ་དང་གླིང་གཙོ་པད་མ་དབང་ཆེན། གླིང་གཙོ་གཞོན་པ་རྟ་མགྲིན་ཚེ་རིང་། གླིང་གཙོ་གཞོན་པ་རྡོ་རྗེ་དོན་གྲུབ།
གླིང་གཙོ་གཞོན་པ་ཡུམ་སྐྱབས། དེ་བཞིན་བོད་རང་སྐྱོང་ལྗོངས་བོད་སྐད་ཡིག་ལས་དོན་ཨུ་ཡོན་ལྷན་ཁང་གཞུང་ལས་ཁང་（རྩོམ་སྒྱུར་ཅུད）སྐད་ཡིག་དོ་དམ་ཁྲུའི་ཁྲུའུ་ཀྲང་གཞོན་པ་འཇིགས་མེད་རྡོ་རྗེ།
ཟབ་སྦྱོང་ལ་ཞུགས་མཁན་སློབ་མ་བཞི་བཅས་ཐེངས་འདིའི་ཚོགས་འདུར་ཞུགས་ཡོད་པ་རེད། 
     ཚོགས་འདུའི་ཐོག་པད་མ་དབང་ཆེན་གྱིས་ཐེངས་འདིའི་ཟབ་སྦྱོང་ལ་ཕེབས་པའི་སློབ་མ་རྣམས་ལ་སྤྲོ་སེམས་འཁོལ་པོས་དགའ་བསུ་ཞུས་པ་དང་ཆབས་ཅིག
ནུབ་བྱང་མི་རིགས་སློབ་གྲྭ་ཆེན་མོའི་བོད་སྐད་ཡིག་རིག་གནས་སློབ་གླིང་གི་གཞི་རྩའི་གནས་ཚུལ་ངོ་སྤྲོད་ཞུས་པ་མ་ཟད།
ཟབ་སྦྱོང་ཐེངས་དང་པོའི་འབྲེལ་ཡོད་གནས་ཚུལ་ཚོགས་འདུར་སྙན་ཞུ་བྱས་ནས། ཐེངས་འདིའི་ཟབ་སྦྱོང་འཛིན་གྲྭའི་སློབ་མ་རྣམས་ཀྱིས་ཆེད་ལས་སློབ་སྦྱོང་བྱེད་པའི་ཁྲོད་གོ་སྐབས་བཟང་པོ་དམ་འཛིན་བྱས་ནས་འབྲེལ་ཡོད་ཤེས་བྱར་སློབ་སྦྱོང་ནན་ཏན་བྱེད་དགོས་པའི་བླང་བྱ་བཏོན་པ།
མ་ཞོལ་ཧྥུང་ནས་ཟབ་སྦྱོང་སློབ་མ་རྣམས་སློབ་ཞུགས་རིང་གི་འཚོ་བ། རྒྱུན་གཏན་གྱི་དོ་དམ་སོགས་ཀྱི་གནད་དོན་ཐད་ནན་བཤད་གནང་བ།
འཇིགས་མེད་རྡོ་རྗེས་བོད་རང་སྐྱོང་ལྗོངས་བོད་སྐད་ཡིག་ལས་དོན་ཨུ་ཡོན་ལྷན་ཁང་གཞུང་ལས་ཁང་གི་ཚབ་ཞུས་ནས་ནུབ་བྱང་མི་རིགས་སློབ་གྲྭ་ཆེན་མོའི་བོད་སྐད་ཡིག་སློབ་གླིང་གིས་རྒྱབ་སྐྱོབ་ཚད་མེད་གནང་བར་བཀའ་དྲིན་ཆེ་ཞུས་པ་མ་ཟད།
ཟབ་སྦྱོང་ལ་ཞུགས་མཁན་སློབ་མ་རྣམས་ལ་སྒྲིག་བཀུར་ཁྲིམས་སྲུང་དང་སློབ་སྦྱོང་ཧུར་ཐག་བྱེད་དགོས་པའི་རེ་བའང་བཏོན་ཡོད།
    ནུབ་བྱང་མི་རིགས་སློབ་གྲྭ་ཆེན་མོའི་རྒྱུན་མཐུད་སློབ་གསོ་སློབ་གླིང་གི་རྒྱབ་སྐྱོར་དང་ཐུགས་ཁུར་འོག་ཐེངས་འདིའི་ཟབ་སྦྱོང་འཛིན་གྲྭའི་སློབ་མ་རྣམས་ཟླ་༩ཚེས་༡༩ནས་ཚེས་༢༩བར་བོད་ལྗོངས་མཐའ་མཚམས་ས་ཁུལ་གྱི་རྒྱ་བོད་ལོ་ཙྰའི་ལས་བྱེད་སྦྱོང་བརྡར་འཛིན་གྲྭར་སློབ་སྦྱོང་ལ་ཞུགས་རྒྱུའི་གོ་སྐབས་ཀྱང་འཐོབ་ཡོད།